Covid: बिलकुल न बरतें लापरवाही! लगातार छठे दिन बढ़े एक्टिव मामले
Coronavirus Cases in India: देश में लगातार छठे दिन कोरोना के एक्टिव मामलों में इजाफा हुआ है। पिछले 24 घंटों में देशभर में कोरोना संक्रमण के 40 हजार 134 नए मरीज सामने आए हैं।
नई दिल्ली. देश में लगातार छठे दिन कोरोना के एक्टिव मामलों में इजाफा हुआ है। पिछले 24 घंटों में देशभर में कोरोना संक्रमण के 40 हजार 134 नए मरीज सामने आए हैं जबकि 36 हजार 946 मरीज इस बीमारी से उबरन में सफल रहे हैं और 422 मरीजों की इस बीमारी की वजह से मौत हो गई है। ताजा आकंड़े जारी किए जाने के बाद देश में कोरोना के एक्टिव मामले बढ़कर 4 लाख 13 हजार 718 हो गए हैं।स्वास्थ्य मंत्रालय द्वारा जारी किए गए ताजा आंकड़ों के अनुसार, अबतक भारत में कोरोना के 3 करोड़ 16 लाख 95 हजार 958 मामले सामने आ चुके हैं। अच्छी बात ये है कि कुल मामलों में से 3 करोड़ 8 लाख 57 हजार 467 मरीज कोरोना से उबरने में सफल रहे हैं जबकि 4 लाख 24 हजार 773 मरीजों की कोरोना की वजह से मौत हो चुकी है। पिछले 24 घंटे में उपचाराधीन मरीजों की संख्या में कुल 2,766 बढ़ोतरी दर्ज की गई। मरीजों के ठीक होने की राष्ट्रीय दर 97.35 प्रतिशत है।आंकड़ों के अनुसार, देश में अभी तक कुल 46,96,45,494 नमूनों की कोविड-19 संबंधी जांच की गई है, जिनमें से 14,28,984 नमूनों की जांच रविवार को की गई। नमूनों के संक्रमित आने की दैनिक दर 2.81 प्रतिशत है। वहीं, नमूनों के संक्रमित आने की साप्ताहिक दर 2.37 प्रतिशत है। देश में अभी तक कुल 3,08,57,467 लोग संक्रमण मुक्त हो चुके हैं और कोविड-19 से मृत्यु दर 1.34 प्रतिशत है। देश में अभी तक कोविड-19 रोधी टीकों की कुल 47.22 करोड़ खुराकें दी जा चुकी हैं।